b'\n_START_ARTICLE_\nVefsna\n_START_SECTION_\nGeografi\n_START_PARAGRAPH_\nVefsna er det st\xc3\xb8rste vassdraget i Nordland og drenerer s\xc3\xb8rlige deler av fylket fra B\xc3\xb8rgefjell i s\xc3\xb8r til_NEWLINE_Mosj\xc3\xb8en i nord. Deler av nedb\xc3\xb8rfeltet ligger p\xc3\xa5 svensk side. Vassdraget best\xc3\xa5r av sv\xc3\xa6rt mange elver der Vefsna er hovedelva. Elva drenerer store deler av de s\xc3\xb8rligste fjellomr\xc3\xa5dene i fylket.  Det er en rekke store og sm\xc3\xa5 innsj\xc3\xb8er i nedb\xc3\xb8rsomr\xc3\xa5det. N\xc3\xa5r det gjelder vegetasjon dominerer den nordboreale sone, men ogs\xc3\xa5 de alpine soner har betydelig utstrekning. Mindre omr\xc3\xa5der i s\xc3\xb8r n\xc3\xa5r opp i h\xc3\xb8yalpin sone. Mellomboreal vegetasjon finnes i en smal sone langs st\xc3\xb8rstedelen av hovedvannstrengene. Fattige granskogtyper dominerer, men ogs\xc3\xa5 rikere skogtyper dekker et betydelig areal. Flere store myromr\xc3\xa5der samt et stort antall sm\xc3\xa5myrer ligger i nedb\xc3\xb8rfeltet._NEWLINE_F\xc3\xb8r elva munner ut i Mosj\xc3\xb8en renner den gjennom et dalf\xc3\xb8re fra s\xc3\xb8r mot nord. Ved Trofors renner Svenningelva inn fra s\xc3\xb8r som den st\xc3\xb8rste sideelva, mens hovedl\xc3\xb8pet skifter retning og kommer fra \xc3\xb8st. Elva renner n\xc3\xa5 for en stor del i \xc3\xb8st-vestlig retning fra Hattfjelldal. P\xc3\xa5 denne strekningen kommer Store Fiplingdalselva inn som en sideelv fra s\xc3\xb8r. I Hattfjelldal renner Elsvasselva inn fra \xc3\xb8st. Denne elva har sin opprinnelse fra Elsvatn som er overf\xc3\xb8rt til R\xc3\xb8ssvatnet i forbindelse med vassdragsreguleringen her. Ved Vefsenmo ca. 9 km s\xc3\xb8r for Hattfjelldal sentrum renner Unkerelva og Susna sammen, og dette er starten p\xc3\xa5 Vefsna. Simskardvatnet regnes som Vefsnas kilde. Dette er en innsj\xc3\xb8 som ligger i et goldt fjellomr\xc3\xa5de i 877 moh. Ut fra Simskarvatnet renner Simskarelva som senere skifter navn til Tiplingselva, som igjen skifter navn til Susna etter saml\xc3\xb8p med Harvasselva med kilder i Sverige. _NEWLINE_Unkra renner fra \xc3\xb8st og kommer fra Unkervatnet med et areal p\xc3\xa5 13,7 km\xc2\xb2 og er vassdragets nest st\xc3\xb8rste innsj\xc3\xb8. Mye av nedb\xc3\xb8rsfeltet til dette vannet ligger i Sverige._NEWLINE_Svenningelva renner fra Store Majavatnet som er den st\xc3\xb8rste innsj\xc3\xb8en i vassdraget med et areal p\xc3\xa5 16 km\xc2\xb2. Dette er den s\xc3\xb8rligste delen av vassdraget. Svenningselva renner mot nord via lille Majavatnet, Sefrivatnet og Kjerringvatnet til Store Svenningvatnet. _NEWLINE_Den 42 km lange elvestrekningen fra Trofors til Mosj\xc3\xb8en renner i flere fosser og stryk, selv om h\xc3\xb8yden ikke er mer enn 53 moh. ved Trofors. Fossene og strykene heter Troforsen, Fellingsfoss, Laksfors og Forsjordfoss fra s\xc3\xb8r mot nord. Kvigtind som ligger innenfor B\xc3\xb8rgefjell nasjonalpark i s\xc3\xb8r, er nedb\xc3\xb8rfeltets h\xc3\xb8yeste topp. Langs Vefsna og Svenningsalelva f\xc3\xb8lger Nordlandsbanen og Europavei 6.\n_START_SECTION_\nFiske\n_START_PARAGRAPH_\nP\xc3\xa5 70-tallet ble Vefsna infisert av lakseparasitten Gyrodactylus salaris. Etter omfattende rotenonbehandling ble elva friskmeldt i 2018.\n_START_SECTION_\nKraftutbygging\n_START_PARAGRAPH_\nUnder R\xc3\xb8ss\xc3\xa5ga-utbyggingen p\xc3\xa5 1950-tallet ble Vefsnas sideelver Gluggvasselva, Elsvasselva og Fisklauselva overf\xc3\xb8rt til R\xc3\xb8ssvatnet. Det p\xc3\xa5gikk lenge en debatt om elva skulle bygges ut i st\xc3\xb8rre skala eller ikke, men i 2009 ble Vefsna tatt inn i Verneplan for vassdrag og planene ble skrinlagt. Prosessen rundt vernet har skapt stort engasjement i lokalmilj\xc3\xb8ene rundt Vefsna. Vefsna ble blant annet vernet f\xc3\xb8r det forel\xc3\xa5 en konsekvensutredning.'